Nortjé uit WêreldbekerAnrich Nortje sal die Wêreldbeker misloop. Foto: Cricinfo. Die talentvolle snelbouler van die Warriors, Anrich Nortjé, sal die Wêreldbekertoernooi later vandeesmaand in Engeland misloop. Die 25-jarige het voldoende van ’n enkel- en skouerbeserings herstel, maar het ’n duimfraktuur tydens ’n netoefensessie opgedoen. Hy kan vir tot agt weke op die kantlyn wees. Chris Morris sal in sy plek Engeland toe gaan. Die 32-jarige veelsydige speler van die Titans speel tans vir die Delhi Capitals en het tot dusver 13 paaltjies in sy nege wedstryde geneem. Volgens Linda Zondi, nasionale keurbaas, was Morris nog altyd deel van die Proteas se planne en is hy die volgende beste opsie met die bal. “Hy het spoed en hy kan goed in die laaste paar beurte van ’n kolfbeurt vertoon. Hy gee ons ook ’n ekstra aanvallende opsie met die kolf,” het Zondi gesê. Die Proteas se eerste wedstryd is op 30 Mei teen die gasheerland. Proteas: Faf du Plessis (kaptein), JP Duminy, David Miller, Dale Steyn, Andile Phehlukwayo, Imran Tahir, Kagiso Rabada, Dwaine Pretorius, Quinton de Kock, Chris Morris, Lungi Ngidi, Aiden Markram, Rassie van der Dussen, Hashim Amla en Tabraiz Shamis.